Županijsko stručno vijeće učitelja i nastavnika geografije Koprivničko-križevačke županije

 Učitelji i nastavnici geografije naše županije održali su 21. 2. 2013. još jedan stručni skup u OŠ“Đuro Ester“ Koprivnica.

 Kao i uvijek, prisutni su geografi pokazali interes za predviđene teme te se tijekom skupa uključivali u rad. Glavna tema je bila **eksperimentalno uvođenje građanskog odgoja i obrazovanja u osnovne i srednje škole.** Predavanje uz pojašnjenja kako sadržaje građanskog odgoja i obrazovanja uvode u nastavne sadržaje profesori u Gimnaziji „Fran Galović“ u Koprivnici pokazala je **prof. savjetnik engleskog jezika i voditeljica Županijskog stručnog vijeća za demokratsko građanstvo Jasna Kraljić Cmrk.** Na primjerima iz prakse pokazala je kako implementiraju sadržaje međupredmetno i kako se u prvom razredu provodi izborni predmet.

 O iskustvima u OŠ“Đuro Ester“ Koprivnica govorila je voditeljica s naglaskom na **suodnos geografije i GOO**. Prisutni su mogli uvidjeti kako se planiraju sadržaji, kako se ti sadržaji upisuju u pripremu, kako učenici reagiraju na sadržaje te kako se vodi dokumentacija.

 Kod biranja ishoda učenja, stavili smo naglasak na razvijanje stavova što je u nastavnom procesu geografije njegov sastavni dio, a što se postiže primjenom različitih oblika i metoda rada. Na osnovu pokazanog, učitelji i nastavnici mogu lakše početi osmišljavati načine uvođenja sadržaja u svoj nastavni proces.

 Novina na ovom skupu je bio **tzv. geografski teachmeet – novo, kreativno i zanimljivo s naših škola**. Izvješćivanje o tim sadržajima trajalo je po 3 minute.

 **Zoran Pintarić, prof. u Gimnaziji „Fran Galović“ i OŠ“Đuro Ester“** pokazao je kako kroz slobodnu aktivnost *Mladi planinari u prostoru postaju i mladi geografi*. Naime, boravkom u prirodi razvijaju znanja i vještine sadržaja geografije.

 **Nada Rogožar, učiteljica mentorica u OŠ“Grigor Vitez“ Sv. Ivan Žabno,** osmislila je *Geografiju na tanjuru* sa svojim učenicima kako zanimljivije prezentirati proizvode poljoprivrede kroz pripremu i kušanje jela iz naših regija pod nazivima: Dalmacija na mom stolu, Lička večera i Domaće je domaće.

 **Sonja Kalanj, prof. u OŠ Fran Koncelak i OŠ F. V. Šignjara u Virju** pokazala je kako se može potaknuti kreativnost učenika kroz rad s *Movie Makerom*, softerskim alatom za obradu videozapisa. Tako su nastali kratki filmovi o Estoniji, Irskoj, Norveškoj, Portugalu, Turskoj i Velikoj Britaniji, a u sklopu Comenius projekta „How big is your foot ?“

 Voditeljica je prisutne usmjerila prema **WEB stranici** škole gdje se nalaze i sadržaji vezani uz ŽSV. Djelovanje ŽSV nastoji se popratiti objavom sadržaja na WEB-u, a članove ŽSV usmjeriti prema redovitom praćenju stranice, poticati ih da budu aktivni članovi te da ih to potakne da i na WEB stranicama svojih škola osmisle sadržaje iz geografije. Ovisno što ih zanima, sadržaje mogu pronaći u rubrikama: AKTUALNOSTI, RAD ŽSV, PRIMJERI DOBRE PRAKSE, FOTOGALERIJA te GEOGRAFIJA I GOO.

 Slijedilo je izvješće o najzanimljivijim i najnovijim temama s drugih stručnih skupova održanih u Zagrebu te aktualnosti vezane uz natjecanja i terensku nastavu u korelaciji geografa i biologa.

 Kao i uvijek, geografi se rado odazivaju skupovima u zavidnom broju jer uz stjecanje novih geografskih znanja, iskustava i vještina, stručni skup iskoriste i za kolegijalno druženje.

 Isto tako, škola „Đuro Ester“ i geografi domaćini rado ugošćuju svoje kolege, o čemu svjedoči i pozdravna riječ ravnateljice škole mr. Sanje Prelogović na početku skupa.

Voditeljica ŽSV Dubravka Vajdić, učitelj savjetnik